মায়ের সামনে একরত্তির গলা কেটে খুন! গণধোলাইয়ে মৃত্যু অভিযুক্তর

ওয়েব ডেস্ক: মায়ের সামনেই নৃশংসভাবে খুন (Murder) করা হল একরত্তি সন্তনকে। ধারালো অস্ত্রের এক কোপে ধড় থেকে আলাদা করা হল মাথা। মধ্যপ্রদেশের (Madhya Pradesh) ধার জেলায় এই ঘটনায় শিউরে উঠল গোটা এলাকা। শুক্রবার বিকেলে নিজের মায়ের সামনেই খুন হল পাঁচ বছরের শিশু বিকাশ। মহেশ নামের বছর ২৫-এর অভিযুক্তকে প্রাথমিকভাবে মানসিক ভারসাম্যহীন বলে ধারণা করা হচ্ছে। নাহলে প্রবল রাগ ছাড়া নির্মমভাবে এমন ভয়াবহ হত্যাকাণ্ড ঘটানো স্বাভাবিক মানুষের পক্ষে রীতিমতো অসম্ভব।

পুলিশ সূত্রে জানা গিয়েছে, শুক্রবার বিকেলে মোটরবাইক থেকে নেমে আচমকা কালু সিংয়ের বাড়িতে ঢুকে পড়ে মহেশ। কালুর পরিবার আগে কখনই তাকে দেখেনি। তাই আচমকা মহেশের ঘড়ে ঢুকে পড়ায় ঘাবড়ে যান বাড়ির সদস্যরা। তবে বাড়িতে প্রবেশের পরের কাণ্ড স্তম্ভিত করে রখে দেয় সকলকে। কালু সিং ও তাঁর পরিবার কিছু বুঝে ওঠার আগেই বাড়িতে থাকা ধারালো কোদালের মতো একটি অস্ত্র সে হাতে তুলে নেয় এবং বিনা কারণে ছোট্ট বিকাশের উপর ঝাঁপিয়ে পড়ে।

আরও পড়ুন: ভয়াবহ দুর্ঘটনা গুরুগ্রামে! প্রাণ হারালেন ৫ জন

মুহূর্তের মধ্যেই শিশুটির গলা দেহ থেকে আলাদা করে দেয় সে। শুধু তাই নয়, পরবর্তী আঘাতে শিশুর দেহও ক্ষতবিক্ষত হয়ে যায়। ছেলেকে বাঁচানোর জন্য মায়ের মরিয়া চেষ্টাও ব্যর্থ হয়। অসহায়ভাবে চোখের সামনে ছেলের মৃত্যু দেখতে হয় তাঁকে। ঘটনায় আহতও হন তিনি। তাঁর আর্তচিৎকার শুনে ছুটে আসেন প্রতিবেশিরা। ক্ষোভে ফেটে পড়ে গ্রামবাসী। তারা অভিযুক্ত মহেশকে ধরে বেধড়ক মারধর করে। পরে পুলিশ এসে গুরুতর আহত অবস্থায় তাকে হাসপাতালে নিয়ে যায়, তবে পথেই তার মৃত্যু হয়।

পুলিশ জানিয়েছে, মৃত অভিযুক্ত মহেশ আলিরাজপুর জেলার জোবাট বাগদি এলাকার বাসিন্দা। পরিবারের দাবি, কয়েক দিন ধরে তিনি নিখোঁজ ছিলেন। ঘটনার এক ঘণ্টা আগে স্থানীয় এক দোকান থেকে চুরির চেষ্টাও করেছিলেন তিনি। তারপরেই ভয়ঙ্কর কাণ্ড ঘটায় সে।