নৃশংস ঘটনা দিল্লিতে! মৃত ব্যক্তির শরীর থেকে উদ্ধার ৬৯টি বুলেট

ওয়েব ডেস্ক : চাঞ্চল্যকর ঘটনা রাজধানী দিল্লিতে (Delhi)। খুন (Murder) হলেন ৫২ বছরের এক ব্যক্তি। জানা গিয়েছে, তাঁকে গুলি করে খুন করা হয়েছে। তবে সব থেকে চমকে দেওয়ার বিষয় হল, ওই ব্যক্তির শরীর থেকে উদ্ধার হয়েছে ৬৯টি বুলেট। আর এ নিয়ে চাঞ্চল্য সৃষ্টি হয়েছে। প্রশ্ন উঠছে, কত রাগ থাকলে কারোর উপর কেউ এত গুলি চালাতে পারে।

ঘটনাটি হল দিল্লির আয়া নগরের ঘটনা। মৃত ওই ব্যক্তির নাম রতন লোহিয়া। ঘটনাটি ঘটেছে নভেম্বরের শেষের দিকে। পারিবারিক বিবাদ নৃশংস রুপ নিয়েছিল। ঘটনার দিন তিন জন দুষ্কৃতী হামলা চালায়। পর পর গুলিতে ঝাঁঝরা হয়ে যায় রতনের দেহ। সিসিটিভি ফুটেজে দেখা গিয়েছে, তিন দুষ্কৃতী গাড়িতে বসেছিল। আর সেখানেই ওই ব্যক্তির উপর আক্রমণ করা হয়।

আরও খবর : সংসদে ঘুষ নিয়ে প্রশ্ন মামলা আদালতে বড়সড় স্বস্তি পেলেন মহুয়া মৈত্র

এর পিছনে কী কারণ রয়েছে তা নিয়ে প্রশ্ন উঠেছে। মৃতের পরিবারের তরফে অভিযোগ করা হয়েছে, রামবীরের ছেলে অরুণের মৃত্যুর বদলা নিতেই এই হামলা করা হয়েছে। জানা গিয়েছে, গত ১৫ মে গাড়িতে করে ফেরার সময় অরুণের উপর হামলা চালিয়েছিল দুষ্কৃতীরা। দুই দষ্কৃতীর বিরুদ্ধে তাকে খুনের অভিযোগ উঠেছিল।

সেই ঘটনায় রতনের ছেলে দীপককে খুনের দায়ে গ্রেফতার করেছিল পুলিশ। তবে এ নিয়ে মৃত ব্যক্তির মেয়ে বলেছেন, রামবীর ও তাঁর পরিবার দীর্ঘদিন ধরেই হুমকি দিচ্ছিল তাঁর বাবাকে। তার পরেই এমন ভয়াবহ খুনের ঘটনা ঘটেছে। এই ঘটনায় রাজধানীতে চাঞ্চল্য ছড়িয়েছে। তদন্ত শুরু করেছে পুলিশ (Police)।